ORDE do 13 de decembro de 2010 sobre a aprobación definitiva da modificación puntual número 29 do Plan Xeral de Ordenación Municipal de Ourense sobre a ficha do edificio da antiga sede do Banco de España.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 24/12/2010

O Concello de Ourense remite o expediente de referencia e solicita a súa aprobación definitiva conforme o disposto no artigo 85º.7 da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
I.1. O Concello de Ourense dispón, actualmente vixente, de Plan Xeral de Ordenación Municipal, aprobado definitivamente o 29 de abril de 2003.
I.2. Cánto á tramitación da modificación puntual, consta:
-O 22 de abril de 2010, a Secretaría Xeral de Calidade e Avaliación Ambiental da Consellería de Medio Ambiente, Territorio e Infraestruturas declarou a non necesidade de someter a modificación puntual ao procedemento de avaliación ambiental estratéxica.
-O Concello Pleno, en sesión ordinaria do 7 de maio de 2010, aprobou inicialmente a modificación puntual nº 29 do PXOM de Ourense (modificación da ficha do edificio da antiga sede do Banco de España).
-A aprobación inicial foi publicada nos diarios La Región e La Voz de Galicia o 19 de maio de 2010 e no DOG nº 103, do 2 de xuño. Durante o período de exposición de dous meses non se presentou ningunha alegación.
-Consta informe favorable da Dirección Xeral de Patrimonio Cultural da Consellería de Cultura e Deporte, do 3 de xuño de 2010.
-O Concello Pleno, en sesión ordinaria do 3 de setembro de 2010, aprobou provisionalmente a modificación puntual nº 29 do PXOM.
I.3. O 28 de setembro de 2010, conforme o disposto no artigo 85º.7 da LOUG, tivo entrada no Servizo de Urbanismo do Departamento Territorial de Ourense da CMATI a copia compulsada do expediente administrativo, un exemplar da modificación puntual dilixenciada coa aprobación inicial e tres exemplares do documento refundido da modificación puntual dilixenciados coa aprobación provisional.
II. Análise da modificación puntual.
Unha vez analizado o expediente remitido polo Concello de Ourense e vista a proposta literal que nesta mesma data eleva a Secretaría Xeral de Ordenación do Territorio e Urbanismo, cómpre facer as seguintes consideracións:
II.1. O ámbito de actuación da modificación puntual nº 29 do PXOM de Ourense é o edificio da antiga sede do Banco de España en Ourense, situado na rúa do Paseo, nº 20, da cidade de Ourense.
A modificación puntual afecta a ficha correspondente do citado edificio e ten por obxecto modificar o grao de protección deste establecido na ficha do catálogo, que pasa de protección integral a estrutural con protección de elementos significativos.
II.2. Coa modificación puntual preténdese acometer a rehabilitación do edificio para uso administrativo en plantas altas; e para representación e exposicións en planta baixa, garantindo a protección patrimonial do edificio, protexendo todos os seus elementos con valor.
A proposta fundaméntase, xa que logo, no cambio de uso do edificio.
II.3. A modificación proposta non supón aumento de volume, nin incide de ningún modo nos parámetros edificatorios de aplicación.
II.4. Consta o informe favorable da Dirección Xeral de Patrimonio Cultural, do 3 de xuño de 2010.
De conformidade cos artigos 89º e 93º.4 da LOUG, e co artigo 1º do Decreto 316/2009, do 4 de xuño, polo que se establece a estrutura orgánica da CMATI, a competencia para resolver sobre a aprobación definitiva dos plans xerais de ordenación municipal correspóndelle o conselleiro de Medio Ambiente, Territorio e Infraestruturas.
III. Resolución.
Con base en todo o anteriormente exposto,
RESOLVO:
Primeiro.-Outorgar a aprobación definitiva á modificación puntual nº 29 do PXOM de Ourense (modificación da ficha do edificio da antiga sede do Banco de España), de acordo co previsto na alínea 7 a) do artigo 85º da Lei 9/2002, do 30 de decembro, de ordenación urbanística e protección do medio rural de Galicia.
Segundo.-De conformidade co disposto polos artigos 92º da Lei 9/2002 e 70º da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas do plan aprobado definitivamente.
Terceiro.-Notifíqueselle esta orde ao concello e publíquese no Diario Oficial de Galicia.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10º e 46º da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 13 de decembro de 2010.
Agustín Hernández Fernández de Rojas
Conselleiro de Medio Ambiente, Territorio
e Infraestruturas